b'\n_START_ARTICLE_\nPrvo vmesno obdobje Egipta\n_START_SECTION_\nVzroki za propad Starega kraljestva\n_START_PARAGRAPH_\nKonec Starega kraljestva in Prvo vmesno obdobje sta pogosto opisan kot obdobje kaosa in nereda, vendar je ve\xc4\x8dina teh opisov nastala v kasnej\xc5\xa1ih obdobjiih zgodovine Starega Egipta. Vzroki, ki so pripeljali do propada starega kraljestva, so \xc5\xa1tevilni. Nekateri so zgolj hipoteti\xc4\x8dni. Eden od pogosto navedenih vzrokov je izjemno dolga vladavina Pepija II., zadnjega velikega faraona \xc5\xa0este dinastije. Vladal je od otro\xc5\xa1tva do pozne starosti, morda \xc5\xa1e v devetdesetih letih, vendar natan\xc4\x8dna dol\xc5\xbeina njegove vladavine ni znana. Pre\xc5\xbeivel je ve\xc4\x8dino svojih mogo\xc4\x8dih naslednikov in s tem povzro\xc4\x8dil krizo nasledstva. Re\xc5\xbeim Starega kraljestva je zaradi neorganizacije razpadel. Proti koncu Starega kraljestva so polo\xc5\xbeaji nomarhov postali dedni, kar je zelo pove\xc4\x8dalo njihovo mo\xc4\x8d. Oblast v nekaterih pokrajinah je zato pri\xc5\xa1la v domeno njihovih dru\xc5\xbein, z rastjo mo\xc4\x8di in vpliva pa je rasla tudi njihova neodvisnost od faraona in cemtralne oblasti. Nomarhi so za\xc4\x8deli na svojem ozemlju postavljati svoje grobnice in organizirati svoje vojske. Med sosednjimi provincami so se za\xc4\x8deli spori in oboro\xc5\xbeeni spopadi. Kot tretji mogo\xc4\x8di vzrok za razpad osrednje oblasti so bili omenjeni nizki vodostaji Nilovih poplav in posledi\xc4\x8dno majhni pridelki, kar je po celem Egiptu povzro\xc4\x8dilo lakoto.\n_START_SECTION_\nSedma in Osma dinastija v Memfisu\n_START_PARAGRAPH_\nSedma in Osma dinastija sta pogosto spregledani, ker je o njunih vladarjih zelo malo znanega. Maneton, sve\xc4\x8denik in zgodovinar iz ptolemajskega obdobja, ju omenja kot \xc2\xbbsedemdest vladarjev, ki so vladali po sedemdet dni\xc2\xab. Podatek je skoraj zagotovo pretiravanje, s katerim je \xc5\xbeelel opisati razsulo v tistem obdobju. Sedma dinastija je bila morda oligarhija vplivnih dr\xc5\xbeavnih uradnikov iz \xc5\xa0este dinastije s sede\xc5\xbeem v Memfisu, ki so posku\xc5\xa1ali vzpostaviti svojo oblast v celem Egiptu. Vladarji Osme dinastije so trdili, da so potomci faraonov \xc5\xa0este dinastije, in so prav tako vladali iz Maemfisa. O obeh dinastijah je zaradi pomanjkanja pisnih dokumentov in spomenikov zelo malo znanega. Med najdenimi artefakti so skarabeji, ki se pripisujejo Neferkareju II. iz Sedme dinastije, in valj iz zelenega jaspisa, ki ka\xc5\xbee na sirski vpliv in se pripisuje Osmi dinastiji. V tem obdobju naj bi bila v Sakari zgrajena tudi majhna piramida faraona Ibija iz Osme dinastije. Ve\xc4\x8d faraonov, med njimi tudi Ijtjenu, je omenjenih samo enkrat. Njihovo mesto v dinastiji ni znano.\n_START_SECTION_\nVzpon herakleopolskih kraljev\n_START_PARAGRAPH_\nNekaj \xc4\x8dasa po nejasni vladavini Sedme in Osme dinastije se je v Herakleopolisu v Spodnjem Egiptu pojavila nova skupina vladarjev s skupaj devetnajstimi vladarji, ki se uvr\xc5\xa1\xc4\x8dajo v Deveto in Deseto dinastijo. Za Herakleopolske vladarje iz Devete dinastije se domneva, da so premagali \xc5\xa1ibke memfi\xc5\xa1ke vladarje, vendar za to trditev ni nobenih arheolo\xc5\xa1kih dokazov. Spremembo oblasti je spremljalo drasti\xc4\x8dno zmanj\xc5\xa1anje prebivalstva v dolini Nila._NEWLINE_Ustanovitelj Devete dinastije Ahtoes ali Ahtoj je pogosto opisan kot zloben in nasilen vladar. Kot tak je opisan predvsem v Manetonovih spisih. Ahtoj je morda istoveten z z Vahkare Hetijem. Ahtoes je opisan kot vladar, ki je prebivalcem Egipta povzro\xc4\x8dil ogromno \xc5\xa1kodo. Bil je obsedenec, katerega so na koncu vrgli krokodilom. Zgodba je morda izmi\xc5\xa1ljena, Vahkare pa je vsekakor naveden na Torinskem seznamu kraljev._NEWLINE_Hetija I. je nasledil Heti II., znan tudi kot Meribre. O njem je malo znanega, nekaj artefaktov z njegovim pa se je le ohranilo. Njegov naslednik je bil morda Heti III., ki je v Nilovi delti vzpostavil nekaj reda, \xc4\x8deprav je bila njegova mo\xc4\x8d majhna v primerjevi z mo\xc4\x8djo faraonov Starega kraljestva._NEWLINE_V Siutu (ali Asjutu), provinci ju\xc5\xbeno od heraklejskega kraljestva, je vladala mo\xc4\x8dna in bogata dru\xc5\xbeina nomarhov. Ti bojeviti knezi so vzdr\xc5\xbeevali tesne stike s \xc4\x8dlani herakleopolske kraljeve dru\xc5\xbeine, kar je razvidno iz napisov v njihovih grobnicah. Napisi so omogo\xc4\x8dili tudi vpogled v politi\xc4\x8dno stanje med njihovo vladavino. Opisujejo na primer, da so siutski nomarhi kopali vodne kanale, zmanj\xc5\xa1ali davke, \xc5\xbeeli obilne \xc5\xbeetve, redili velike \xc4\x8drede govedi in imeli svojo vojsko in ladjevje. Provinca Siut je delovala kot vmesna dr\xc5\xbeava med severnimi in ju\xc5\xbenimi vladarji, knezi Siuta pa so nosili tudi vso te\xc5\xbeo napadov tebanskih kraljev.\n_START_SECTION_\nAnktifi\n_START_PARAGRAPH_\nNa jugu Egipta so vladali vojaki, med katerimi je bil najbolj izstopal Anktifi. Njegov grob so odkrili leta 1928 v Moali, 30 km ju\xc5\xbeno od Luksorja. Bil je nomarh ali guverner province s sede\xc5\xbeem v Nehen Hierakonpolisu, vendar je svojo oblast raz\xc5\xa1iril na jug in zasedel nom s sredi\xc5\xa1\xc4\x8dem v Edfuju. Zatem je posku\xc5\xa1al prodreti tudi proti severu in zasesti Tebanski nom, vendar mu to ni uspelo._NEWLINE_Njegova grobnica je bogato okra\xc5\xa1ena in vsebuje izjemno informativno avtobiografijo. Egipt je opisan kot \xc2\xbbrazklan zaradi lakote, iz katere ga je re\xc5\xa1il on, veliki Anktifi, ki mu je dal kruh in ni dovolil, da bi kdo umrl od lakote\xc2\xab. Omenjena gospodarska katastrofa je za ve\xc4\x8dina sodobnih egiptilogov sporna, ker so podobne zgodbe pisali skoraj vsi novi vladarji. Ne glede na to je bil Anktifi vsekakor vladar, ki ni mel nobenega nadrejenega. Enotnost Egipta se je poru\xc5\xa1ila.\n_START_SECTION_\nVzpon tebanskih kraljev\n_START_PARAGRAPH_\nVdor v Gornji Egipt se je zgodil hkrati z ustanovitvijo Herakleopolskega kraljestva, v katerem sta vladali tebanski Enajsta in Dvanajsta dinastija. Za vladarje teh dinastij se domneva, da so bili potomci tebanskega nomarha Intefa ali Injotefa starej\xc5\xa1ega, katerega so pogosto imenovali \xc4\x8duvaj ju\xc5\xbenih vrat. Intef je bil zado\xc5\xbeen za organiziranje Gornjega Egipta v neodvisno upravno celoto na jugu, \xc4\x8deprav se zdi, da zase ni zahteval naslova kralja. To so kasneje zanj storili njegovi potomci iz Enajste in Dvanajste dinastije. Eden od njih, Intef II., je za\xc4\x8del napadati sever, predvsem Abidosu. Intef III. je napade zaklju\xc4\x8dil z osvojitvijo Abidosa in za\xc4\x8del prodirati proti srednjemu Egiptu in herakleopolskemu kraljestvu. Prvi trije vladarji Enajste dinastije, vsi so bili Intefi, se \xc5\xa1tejejo za zadnje vladarje Prvega vmesnega obdobja. Njihov naslednik in za\xc4\x8detnik nove vladarske linije Mentuhotep II., znan tudi kot Nebhetepre, je okoli leta 2033 pr. n. \xc5\xa1t. dokon\xc4\x8dno porazil herakleopolske kralje in zdru\xc5\xbeil Egipt v enotno dr\xc5\xbeavo. Z njim se je za\xc4\x8delo Srednje egip\xc4\x8dansko kraljestvo.\n_START_SECTION_\nIpuverjev papirus\n_START_PARAGRAPH_\nZdi se, da so se Srednjem kraljestvu razcvetele nove literarne zvrsti, ki se po sodobnih standardih \xc5\xbee \xc5\xa1tejejo za knji\xc5\xbeevnost. Zlasti pomemben je tako imenovani Ipuverjev papirus, zanan tudi kot Ipuverjeve lamentacije ali Ipuverjeva svarila. Sodobni znanstveniki ga kljub temu, da ni datiran v to obdobje, uvr\xc5\xa1\xc4\x8dajo v Prvo vmesno obdobje. V njem je zabele\xc5\xbeeno poslab\xc5\xa1anje mednarodnih odnosov in splo\xc5\xa1no osiroma\xc5\xa1enje v Egiptu.\n_START_SECTION_\nUmetnost in arhitektura\n_START_PARAGRAPH_\nV Prvem vmesnem obdobju je bil Egipt razdeljen v dve glavni geografski in politi\xc4\x8dni regiji s sredi\xc5\xa1\xc4\x8dema v Memfisu in Tebah. Memfi\xc5\xa1ki kralji so kljub temu, da so bili \xc5\xa1ibki, nadaljevali memfi\xc5\xa1ko umetnostno tradicijo iz Starega kraljestva. S tem so \xc5\xbeeleli nase vsaj simboli\xc4\x8dno prenesti del stare slave. Tebanski kralji, ki so bili fizi\xc4\x8dno izolirani od Memfisa, do memfi\xc5\xa1kih umetnin niso imeli dostopa in so zato ustvarjali nove umetni\xc5\xa1ke sloge._NEWLINE_Gradbeni projekti herakleopolskih kraljev na severu so bili zelo skromni. Omenjeno je, da je bila v tem obdobju nekje v Sakari zgrajena samo piramida faraona Merikareja (2065\xe2\x80\x932045 pr. n. \xc5\xa1t.). Zasebne grobnice iz tega obdobja so tako po kakovosti kot velikosti bleda slika grobnic iz Starega kraljestva. V njih so \xc5\xa1e vedno reliefi s podobami slu\xc5\xbeabnikov, ki skrbijo za pokojnega, podobni reliefom iz memfi\xc5\xa1kiih grobnic iz Starega kraljestva, vendar so v primerjavi z njimi enostavnej\xc5\xa1i in manj kakovostni. Pravokotne lesene krste so bile \xc5\xa1e vedno v rabi, vendar je bila njihova poslikava bolj dodelana. V njihovi notranjosti so se za\xc4\x8dela slikati in pisati sarkofa\xc5\xa1ka besedila z uroki in kartami za pokojnika v posmrtnem \xc5\xbeivljenju._NEWLINE_Vzpon tebanskih kraljev okoli leta 2123 pr. n. \xc5\xa1t. je prinesel izviren in bolj provincialen umetni\xc5\xa1ki slog, ki je bil zaradi pomanjkanjka izku\xc5\xa1enih umetnikov bolj neroden in nedodelan. Ohranjene umetnine ka\xc5\xbeejo, da so umetniki tradicionalne scene upodabljali po svoje. Uporabljali so bolj svetle barve in izkrivili tradicionalna sorazmerja \xc4\x8dlove\xc5\xa1kega telesa. Zna\xc4\x8dilen slog je prepoznaven predvsem na plo\xc5\xa1\xc4\x8datih stelah v grobnicah v Naga el-Deiru. Tebanski kralji zgodnje Enajsta dinastije so svoje grobnice v El Tarifu na zahodnem bregu Nila klesali v \xc5\xbeivo skalo. Grobnice so bile sestavljene iz velikega dvori\xc5\xa1\xc4\x8da z v skalo vklesano kolonado na oddaljeni steni. Pogrebne komore so bile vklesane v steno nasproti osrednjega dvori\xc5\xa1\xc4\x8da in so omogo\xc4\x8dale pokope ve\xc4\x8d pokojnikov v eni grobnici. Nedokon\xc4\x8dane pogrebne sobe morda ka\xc5\xbeejo na pomanjkanje usposobljenih umetnikov v Tebanskem kraljestvu.\n_START_SECTION_\nKonec Prvega vmesnega obdobja\n_START_PARAGRAPH_\nKonec Prvega vmesnega obdobja je datiran v obdobje, ko je Mentuhotep II. iz Enajste dinastije porazil herakleopolske kralje Spodnjega Egipta in ponovno zdru\xc5\xbeil Egipt v dr\xc5\xbeavo pod enim vladarjem.'